b"\n_START_ARTICLE_\nAvstrijska hokejska liga\n_START_PARAGRAPH_\nAvstrijsko hokejsko prvenstvo (nem\xc5\xa1ko: \xc3\x96sterreichische Eishockeymeisterschaft) se odvija vsako leto vse od leta 1923. Od takrat poteka s spreminjajo\xc4\x8dimi modeli in \xc5\xa1tevili udele\xc5\xbeencev. Med letoma 1939 in 1945 (ter leta 1936) se ni odvilo nobeno prvenstvo. Med 2. svetovno vojno so namre\xc4\x8d avstrijska mo\xc5\xa1tva igrala v nem\xc5\xa1ki ligi, zato imata tudi WEV in EK Engelmann Wien po en naslov nem\xc5\xa1kih prvakov. Najvi\xc5\xa1ja raven lige je Hokejska liga Erste Bank, v katero se je v sezoni 2006/07 vklju\xc4\x8dil tudi slovenski klub Acroni Jesenice. \xc5\xa0irjenje se je nadaljevalo tudi naslednjo sezono - priklju\xc4\x8dila sta se slovenska Tilia Olimpija in mad\xc5\xbearska Alba Vol\xc3\xa1n. V sezoni 2009/10 v ligi sodeluje tudi hrva\xc5\xa1ki klub KHL Medve\xc5\xa1\xc4\x8dak, ki je nadomestil HC TWK Innsbruck, ki je marca 2009 iz lige izstopil zaradi finan\xc4\x8dnih te\xc5\xbeav. V sezoni 2011/12 je ligi pridru\xc5\xbeilo \xc5\xa1e \xc4\x8de\xc5\xa1ko mo\xc5\xa1tvo Orli Znojmo, v 2012/13 pa HC TWK Innsbruck\xe2\x80\x8e in EC Dornbirn\xe2\x80\x8e, Acroni Jesenice pa so zaradi finan\xc4\x8dnih te\xc5\xbeav ligo zapustile, v 2012/13 je ligo zapustil tudi Medve\xc5\xa1\xc4\x8dak zaradi nastopanja v ligi KHL, nadomestil ga je prvi italijanski klub HC Bolzano. Trenutno je tako v Ligi EBEL 12 mo\xc5\xa1tev. Druga raven se imenuje INL in je od sezone 2012/13 tudi mednarodna liga. Tretja raven se imenuje Vi\xc5\xa1ja liga (nem\xc5\xa1ko: Oberliga), v njej igrajo 4 klubi. Prav tako v sklopu Avstrijske hokejske lige poteka tudi Damska hokejska liga.\n_START_SECTION_\nHokejska liga Erste Bank\n_START_PARAGRAPH_\nHokejska liga Erste Bank je najvi\xc5\xa1ja hokejska liga v Avstriji, Sloveniji in na Mad\xc5\xbearskem. Poimenovana je po generalnem sponzorju, banki Erste Bank, ki je podru\xc5\xbenica banke Sparkasse. S sezono 2006/07 se je ligi pridru\xc5\xbeila slovenska ekipa Acroni Jesenice. \xc5\xa0irjenje lige se je nadaljevalo tudi naslednjo sezono, pridru\xc5\xbeila sta se slovenska Tilia Olimpija in mad\xc5\xbearska Alba Vol\xc3\xa1n Szekesfehervar. V sezoni 2011/12 je ligi pridru\xc5\xbeilo \xc5\xa1e \xc4\x8de\xc5\xa1ko mo\xc5\xa1tvo Orli Znojmo, v 2012/13 pa HC TWK Innsbruck\xe2\x80\x8e in EC Dornbirn\xe2\x80\x8e, Acroni Jesenice pa so zaradi finan\xc4\x8dnih te\xc5\xbeav ligo zapustile, v 2012/13 je ligo zapustil tudi Medve\xc5\xa1\xc4\x8dak zaradi nastopanja v ligi KHL, nadomestil ga je HC Bolzano, s \xc4\x8dimer se je liga prvi\xc4\x8d raz\xc5\xa1irila tudi na Italijo. Trenutno je tako v Ligi EBEL 12 mo\xc5\xa1tev. Od leta 2006 poteka vsako leto tudi KELLY'S All-Star tekma.\n_START_SECTION_\nModel tekmovanja\n_START_PARAGRAPH_\nHokejska liga Erste Bank (ali Liga EBEL) se je za\xc4\x8dela 18. septembra 2008 s prvim kolom rednega dela lige. Redni del sestoji iz 54 kol, kar pomeni, da se vsako mo\xc5\xa1tvo sre\xc4\x8da z vsakim \xc5\xa1estkrat (trikrat na doma\xc4\x8dem terenu in trikrat v gosteh). Vmesni del med rednim delom in kon\xc4\x8dnico, kot se je odvil v sezoni 2007/08, je v sezoni 2008/09 ukinjen. V kon\xc4\x8dnico napreduje osem najbolj\xc5\xa1ih ekip po rednem delu. Vsi dvoboji kon\xc4\x8dnice se igrajo po modelu Best-of-seven, kar pomeni, da se igra najve\xc4\x8d sedem tekem oziroma na \xc5\xa1tiri zmage. Mo\xc5\xbenost ene tekme na doma\xc4\x8dem terenu ve\xc4\x8d imajo ekipe, ki so bile bolje uvr\xc5\xa1\xc4\x8dene po rednem delu. Tako imajo ta privilegij v \xc4\x8detrtfinalu vse ekipe z uvrstitvijo do 4. mesta, naprej pa tisto mo\xc5\xa1tvo z bolj\xc5\xa1o uvrstitvijo iz rednega dela kot nasprotnik._NEWLINE_Neavstrijska mo\xc5\xa1tva normalno igrajo v kon\xc4\x8dnici, a ne morejo osvojiti naslova Avstrijski prvak v hokeju na ledu. Neavstrijsko mo\xc5\xa1tvo v primeru zmage prejme naslov Prvak Lige EBEL. Prav tako lahko neavstrijska mo\xc5\xa1tva osvojijo naslov slovenskega oziroma mad\xc5\xbearskega prvaka, o \xc4\x8demer pa ne odlo\xc4\x8da uvrstitev v Ligi EBEL. V primeru zmage neavstrijskega mo\xc5\xa1tva prejme naslov avstrijskega prvaka v hokeju na ledu najbolje uvr\xc5\xa1\xc4\x8dena avstrijska ekipa. Tako se od sezone 2003/04 podeljujeta dva pokala - pokal Lige EBEL (od EBEL) in pokal avstrijskega prvaka v hokeju na ledu (od \xc3\x96EHV).\n_START_SECTION_\nTelevizija\n_START_PARAGRAPH_\nRTV Slovenija in Pop TV prikazujeta najpomembnej\xc5\xa1e trenutke tekem na poro\xc4\x8dilih, prenosi tekem na RTV Slovenija so zgolj ob\xc4\x8dasni (odmevnej\xc5\xa1e tekme), medtem ko so prenosi skoraj vsakega kola lige na pla\xc4\x8dljivem kanalu \xc5\xa0port TV, v\xc4\x8dasih tudi na \xc5\xa0portklub._NEWLINE_Zunaj Slovenije prena\xc5\xa1a po tekmo na kolo nem\xc5\xa1ki medijski koncern Premiere. Avstrijski kanal ORF predvaja povzetke tekem v ve\xc4\x8dernem programu, po novem pa tudi Hokejski magazin ob vikendih."